A frade meu artiglieri

Giuseppe andat soldadu!… Unicu frade
chi deo tenzo, partit a s’appellu
de sa patria cara; est forte e bellu
de coraggiu pienu e bonidade.

Lassat sa fizza, lassat sa muzzere
in piantu. Ma tue andas serenu
o frade meu caru a logu anzenu
po fagher cun firmesa su dovere.

Faghelu su dovere!… Ca sos sardos
tottus lu faghen cun impetu santu.
Semus istados olvidados tantu,
frade, sos sardignolos che bastardos;

Che zente trista, pesu grave e vanu
in sos destinos de sa nazione.
Sardu molente!… Sardu… berritone,
e… ateras cosas puru. Ma lontanu

Est cussu tempus. Oe sa Sardigna
est sa perla d’Italia. Sos sardos
sun sos primos soldados galiardos
in custa gherra. Bidria maligna,

Comente pro nois semper’est istada,
s’Itallia non det esser più mai.
Pro cussu tue cuntentu, parti gai
a prima linea cun sa front’alzada,

Cun su coro d’attalzu temperadu
che i sas armas ch’has a manizzare;
certu chi cun onore des torrare
e cun sa fama chi sempre t’han dadu

D’omine forte generosu e bonu.
Sas armas tuas mirent sempre giustu
a su nemigu barbaru e ingiustu
e sa mitraglia abboghinet che tronu

Subra sas austriacas ischeras.
Cust’est s’ultima posta ch’hamus postu
cun s’Austria nemiga d’ogni nostu
derettu santu. Issa sas galeras

E i sas furcas sempere hat pesadu
pro affogare sos gridos d’Itallia;
ma s’isbirra e istupida canallia
sa brocca de fiele hat pienadu.

E odiu subra cussa e brunzu e fogu
betta frade gridende: «A morte a morte!».
Bae cun Deu!… E hapas bona sorte
e torres vittoriosu in custu logu.